Dié Vrystaatse dorpe sonder krag gelaat(Argieffoto) Drie Vrystaatse dorpe is Maandag sonder elektrisiteit gelaat nadat ’n transformator by die Rouxville-substasie oor die naweek die gees gegee het. Eskom het in ’n verklaring gesê Zastron, Smithfield en Rouxville, asook omliggende gebiede, moet hulle staal om vir die res van die dag sonder elektrisiteit klaar te kom. Dit is sodat die transformator herstel kan word. Luidens die verklaring mik die kragvoorsiener om elektrisiteit voor middernag in Zastron te herstel. Smithfield en Rouxville se ligte sal na verwagting eers Dinsdag in die vroeë oggendure aangeskakel word. “Eskom vra om verskoning vir die ongerief en verseker kliënte dat die herstelwerk met die nodige dringendheid hanteer sal word. Elektrisiteitsgebruikers word versoek om alle elektriese herleidings en toestelle te alle tye as lewendig en gevaarlik te beskou,” lui die verklaring.